Maniakkide Tänav
Maniakkide Tänav (pseudonüüm, õieti Agur Karukäpp; sündinud 30. detsembril 1975 Jõgeval) on eesti proosakirjanik, luuletaja ja muusik. Agur Karukäpp lõpetas 2003. aastal Tartu Ülikooli sotsiaaltöö erialal. Ta on õppinud ka Väike-Maarja päästekoolis ning töötanud tuletõrjuja-päästjana ja vägivallaohvrite nõustajana. Ta on mänginud Jõgeva punkansamblis Saast ja pereansamblis "Vist tulnukad". Samuti on ta olnud Tartu ulmekirjutajate ringi eestvedaja ja juhendaja ning tema initsiatiivil[viide?] on loodud internetipõhine ulmeajakiri Reaktor. Ta on avaldanud žanriulmet. Ilmunud on romaane, lühiromaane ja lühijutte. Trükiajakirjanduses ilmus esimene teos 1996 (ajalehes Vooremaa). Maniakkide Tänavale oli algaastatel iseloomulik tarantinolikult lopsakas, visuaalne ja füsioloogiline stiil. Ingliskeelsete ulmekäsitluste eeskujul võis taolist kirjutuslaadi nimetada splätterpungiks. Nüüdseks on Tänav avaldanud lugusid pea kõigis suuremates ulme alamžanrites, alates teadusulmest kuni mõõga ja maagia lugudeni.